**PARADIGMA**

**(edo nola storytelling bitartez Big Farmak nire erdiondoko depresioa sendatu zuen)**

**SINOPSIA**

Farmakoen konpainia bateko ZUZENDARIAk emakumezkoen aldizkari bateko

kazetariarekin hitz egin du; izan ere, kazetari hori idazten ari den erreportajeak hondatu egin dezake erdiondoko depresioa tratatzeko farmako berri baten merkaturatzea.

LANGILE batek istripu bat pairatu du ZUZENDARIAren bulegoa garbitzen ari dela. Istripua larria da, baina garbitzen amaitzea are pisuagoa da.

AMABERRI batek ZUZENDARIAk merkaturatutako medikamendua hartu du, albo-ondorio larriei ezikusia eginez. Hirurek ere beren istorioa ondo bukatzea espero dute, baina Paradigma dute kontra.

Paradigma, baina… hara, paradigma oso alua da.

**Generoa** Tragikomedia garaikidea

Bakarrizketa. Emakumezko aktore bat eta 4 pertsonaia:

-Farmakoen konpainia bateko emakumezko zuzendaria: erdiondoko depresioaren kontrako pazienteentzat albo-ondorio ia hilgarriak dituen medikamentu bat merkaturatzen saiatzen da.

-Garbiketako andre etorkina: lan istripu bat jasan eta isilik geratzen dena, eta Printzesa Bikingoaren zale amorratua.

-Lehen aldiz umeaz erdituko den ama: erdiondoko depresioa eta farmakoen konpainiaren albo-ondorioak pairatuko ditu.

-Printzesa Bikingoa: pazienteari, medikamenduaren albo-ondorioengatik eldarnio batean dagoela, behin eta berriz agertuko zaio telesail ospetsu bateko heroi hau.

***Paradigmari buruz***

Paradigmak gurean artean **tabua** den gai bati buruz hitz egiten du: erdiondoko depresioa.

Bizi garen gizartean, emakume bati arraro begiratzen zaio ezkontzen ez bada edo umerik ez badu.

Emakumeak bere buruari jartzen dion exijentzia edo gizarteak eskatzen diona gero eta handiagoa da: emakumeak ekintzaileak izan behar gara, zoriontsu, gure gorputza zaindu, beti polit egon, lirain baina probokatu gabe, besteak zaindu, ama izan, ama sena eduki, printze urdina bilatu eta abar, baita umea eduki ondoren, oso zoriontsu izan ere. Bestela, “ama txarrak” izatea lepora dakiguke, baita burutik sano ez egotea ere. Amaberria, batzuetan, isilik geratzen da ez ulertua izatearen beldurrez eta, gainera, errua sentitzen du.

Emakume askok jasaten dute erdiondoko depresioa umea izatean, haurdunaldia zaintzen duen progesterona hormona bat-batean jaisten delako, eta horri egoera berrira egokitzea gehitzen zaio. Oso ohikoa da, eta ematen duena baino larriagoa, depresioak neuro-kimika eta hormonak aldatzen dituelako.

Farmakoen industria gure arazoak konpontzeko dago, baina askotan, saltzen dituzten medikamenduek ez dute sendatzen eta, are, gaixotu ere egiten dute, edo farmako kopuru gutxiagoz trata daitekeen eritasuna luzatzen, edo are, gaitzak asmatzen dituzte.

Paradigmaren kasuan, farmakoen industriak pazientearen osasunari larri eragiten dion medikamendu bat merkaturatu du.

Farmakoen konpainia bateko zuzendariak eta lehen aldiz ama izandako emakume batek Printzesa Bikingo bat, famatua gure egungo gizartean telesail ezagun bateko protagonista izatearren, eta esplotatutako Ekialdeko etorkin bat izango dituzten bidelagun istorio dramatiko honetan.

Esperientzia fisiko, emozional eta sakona da, ordubetekoa gutxi gorabehera, beste toki batean ikusle gisa jarriko gaituena. Oso ikuskizun bizia, eta intentsitate handikoa, baina baita tristura mugagabekoa ere.

Farmako konpainien mafia, neoliberalismoa, ardura exekutibo altuko emakumeak, postu apaletako emakumeak, amatasuna… Ederragoak, sentikorragoak, adimentsuagoak egiten gaituzten kritika eta gogoeta.

**FITXA ARTISTIKOA**

**Interpretea** Bea Insa

**Egilea** Ángel Mirou

**Zuzendaritza** Pako Revueltas

**Jantzien diseinua** Consuelo Barrera

**Bideoa** Ángel Mirou

**Soinu Espazioa** Gaspar Lúckaks

**Komunikazioa eta prentsa** La Pacheca Colectivo

**Ekoizpena** La Pacheca Colectivo

**Ikuskizuna** gaztelaniaz da

**Iraupena** Ordu bat

**GURE PROPOSAMENA**

**DRAMATURGIA**

Proposamenaren jatorria aktore bik izandako berriketa batean dago: gatazka bati ikuspuntu desberdinetatik heldu nahi zioten, pertsonaia desberdinetatik. Ikuspegi erabat desberdin horiek nola eta non kokatu gogoetatzera zirikatzen ditu ikusleak.

“Zertaz hitz egin nahi dugun”, emakumeez hitz egin nahi dugu, eta gai horri arlo askotatik heldu: emakumea gizartean, lanean, familian, bere buruarekin…

Dramaturgia gure egile baten testuan oinarrituz eraiki dugu: Ángel Mirou. **Egungo gizartea**ren ikuspegi mikatz eta garratza, egungoaren erretratu bat; hizkera zuzen, komiko eta zorrotzaz paradigma berri baten sorrerara hurbiltzen gara. Inoiz ikusi gabeko gertaerek, interesek, faktoreek eta egoerek pertsona “paradigmatikoak” eraikitzera garamatzate: medikamendu arriskutsu bat merkaturatzeko kapaz den enpresaburu ahaltsua, lan istripu bat eduki eta lana galtzeko beldurrez txintik ateratzen ez duen langilea, erdiondoko depresioa duen ama bakarti eta desinformatua, guztiak ere emakume, eta Printzesa Bikingoa, egungo gizartean Telesailen adikzioa eta mitomania islatzen dituena.

**ESZENA**

Gure proposamenak antzerkia, bideoa eta soinu espazioa konbinatzen ditu. Hiru elementu horien bitartez, gure hiru protagonisten *storytelling*era hurbilduko gara.

Gure protagonistek pilula baten inguruan jira egiten dute; farmakoen enpresa bat albo-ondorio ilunak dituen erdiondoko depresiorako pilula merkaturatzeko zorian da. Antzezlanak aurrera egin ahala, eszenaren kontzeptua eta antzerki kodea aldatzen joango da dramaturgiaren arabera. Antzezlana hiru ekitalditan bana dezakegu, argi eta garbi gure hiru pertsonaien arabera banatuta. Gure proposamena farmakoen enpresaren ZUZENDARIArekin hasten da, bulegoan dela (hori izango litzateke lehendabiziko Ekitaldia); ukitu groteskoak, umoretsuak eta absurduak dituen lan naturalista da. Espazioaren gure tratamendua “italiar erako” antolamendu bat da, hasierako begirada klasiko bat: eszenaratze “arrunt” bat antzezlan “arrunt” batean. Hurrengo pertsonaiak, farmakoen enpresako GARBIKETAKO ANDREAk (Bigarren Ekitaldian), hasierako begirada hori hautsi egingo du, eta laugarren pareta desegiten joango da, ikusleei beren istorioa kontatzeko, eta solas ere egingo du haiekin: pertsonaia freskoa eta biziz betea. Gure azken protagonista (Hirugarren Ekitaldia) LEHEN ALDIZ umea eduki behar duen AMA da, erdiondoko depresiorako pilula probatuko duena. Azken Hirugarren Ekitaldi honetan, eszena espazioa aldatu egiten da, komedia galdu egiten dugu, eta tragedian barneratu; ingurune naturalista giro oniriko eta hertsagarri baterantz lerratzen da: misterioa agertzen da, hauskortasuna, azpikontzientea, eta surrealismoa. Hirugarren Ekitaldian, antzerkia bideoarekin eta soinu espazioarekin konbinatuko dugu.

***BEA INSA***

Antzerkiaren munduan profesionalki murgildua eta Katamaloko Arte Dramatikoko lizentziatua Valentziako Eskola Teatroan, Odin Teatreten zabaldu zituen bere ezagutzak (Danimarka), baita Centro di Ricerca Teatrale de Milano, Teatro Ecalante, Patrick Rabier, Julie Goell, Linda Wise eta Enrique Pardo (Roy Hart Teknika), Karmele Aranburu, The Song of the Goat-ekin (Polonian) ere, besteak beste. Hogei bat ikuskizun profesional egin ditu, eta nabarmentzen dira "La cabeza del Dragón" (Máscara Teatre); Ship of Fools-ekin batera, "Los cuentos de Canterbury" (G. Chaucer); "La mujer sola" (Dario Fo); "Medea Material" (H.Müller); “Orquesta de señoritas“ (Anouillh); besteak beste. Bere ikuskizunekin, Espainia, Frantzia, Herbehereak, Alemania, Polonia, Argentina, Mexiko, Italia, Grezia eta Maltatik bidaiatu du. "Hipólito" ("La mirada de Hipólito" ere deitua) eta Antonio Morcillo Lópezek zuzendu zuen eta, bertan, Insak CENIT 2012ko Interpretazio Onenaren Saria jaso zuen (Atalaya, Sevilla).

Egun, Bilbon bizi da eta, bertan, lan egin du Ramón Barea, Pako Revueltas, Leyre Berrocal, Ángel Mirou eta Chema Trujillorekin, batzuk aipatzearren. Pedagogo gisa, Maite Agirrerekin ematen ditu klaseak Donostiako unibertsitateko Antzerki Taldean, besteak beste.

***PAKO REVUELTAS***

Aktore eta zuzendaria (Bilbo). Arte Dramatikoan lizentziatu zen Basauriko Antzerki Eskolan. Ordudanik, aktore lanetan aritu da askotariko euskal konpainiatan (Hortzmuga, Markeliñe, Pikor o FTI...), baita askotariko telesailetan eta pelikularen batean: "Ander" (2009), Roberto Gascón-ena, Berlinale 2009ko CiCAE Saria. Antzerki zuzendari gisa, hainbat muntaketa egin ditu konpainia batzuetarako: "Daños Colaterales", "La Oca!", "Matraka" (Leioako Umore Azokako Ikuskizun Onenaren Saria), "Pressioa", "BURM(U)INA", besteak beste. Bere ekoizpenetan, "Calla y Come"k, adibidez, Huescako Antzerki Azokako Ikuskizun Onenaren Saria lortu zuen 2011n, eta Max Sarietarako izendatu zuten. 2015ean, "Casa de muñecas"en (Ibsen) bertsioa zuzendu zuen, Bilboko Arriaga Antzokiak ekoitzita.

Bere azken aktore lanen artean, nabarmentzekoa da “Francoren bilobari gutuna”, Artedrama&Petit théâtre du pain&Dejavúren ekoizpena, eta “Amigos con derecho a robo”, Ángel Mirouk idatzia eta Pablo Ibarluzeak zuzendua. Zuzendari lanetan, berriz, *Vidas pasadas* (Á.Mirou) antzezlana da aipatzekoa, Leyre Berrocal eta Bea Ins*a* aktoreekin.

***ÁNGEL MIROU***

Angel Mirou Kazetaritza eta Arte Ederretako lizentziatua da. 2001etik, euskal antzerki konpainia askorentzako testuak idatzi ditu: *La Chusma Teatro, Hortzmuga, Tearto Teatro, La Cocina…*

2015ean, Pako Revueltas zuzendariarekin aritu zen lankidetzan *Una casa de muñecas*en dramaturgia sortzeko; antzezpen hori Henrik Ibsen-en *Casa de muñecas*en oinarritutako ikuskizun berri bat da, Bilboko Arriaga Antzokiak ekoitzia.

Gainera, telebistarako idatzi du: *Vaya semanita* (2004-2005). Dokumental bat ere zuzendu du Legaleón-T eta L’Alakránantzerki konpainiei buruz, BAD Bilboko Antzerki eta Dantzaren Jaialdirako: *"El pensamiento va por dentro de la carne”,* 2008*.*